b'\n_START_ARTICLE_\nPlektruda\n_START_PARAGRAPH_\nPlektruda (latinsko Plectrudis, nem\xc5\xa1ko Plektrud, Plechtrudis) je bila \xc5\xbeena nevstrijskega dvornega majordoma in frankovskega vojvode Pipina Herstalskega, * ni znano, \xe2\x80\xa0 717._NEWLINE_Bila je h\xc4\x8derka Hugoberta, sene\xc5\xa1ala Klodvika IV., in Irmine Oerenske. Od leta 714 do 716 je bila regentka Nevstrije za svojega mladoletnega vnuka Teobalda.\n_START_SECTION_\n\xc5\xbdivljenje\n_START_PARAGRAPH_\nMed mo\xc5\xbeevo in svojo vladavino je bila politi\xc4\x8dno aktivna in vplivna \xc5\xbeenska. Z doto je v arnulfin\xc5\xa1ko dru\xc5\xbeino prinesla velike posesti. Med Pipinovo vladavino je bila njegova sopodpisnica vseh pravnih dokumentov, kar je za tisto obdobje zelo nenavadno. Nekateri dokumenti so se ohranili. Njen sin Grimoald je bil leta 714 umorjen. Po njegovi smrti ji je uspelo dose\xc4\x8di Pipinovo privolitev, da bo njegov naslednik Grimoaldov sin Teobald._NEWLINE_Pipin je kmalu zatem umrl. Oblast v Nevstriji je prevzela Plektruda kot regentinja za mladoletnega vnuka. Svojo oblast je utrdila z aretacijo Karla Martela, Pipinovega sina z drugo \xc5\xbeeno Alpaido. Karel je zase pogosto rekel, da je nezakonski otrok, njegovi sodobniki pa se s tem niso strinjali, ker je bilo mnogo\xc5\xbeenstvo v tistem \xc4\x8dasu nekaj povsem obi\xc4\x8dajnega._NEWLINE_Leta 715 so se ji nevstrijski plemi\xc4\x8di uprli in jo s pomo\xc4\x8djo kralja Radboda Frizijskega v bitki pri Compi\xc3\xa8gneu 26. septembra 715 porazili. Po porazu je obdr\xc5\xbeala Pipinovo blagajno in pobegnila v K\xc3\xb6ln, ki je bil domovina njenega dru\xc5\xbeinskega klana._NEWLINE_Leta 716 sta frankovski kralj Hilperik II. in njegov majordom Ragenfrid v bli\xc5\xbeini K\xc3\xb6lna vdrla v Avstrazijo, porazila Plektrudo in osvobodila Karla Martela. Kmalu zatem sta kot priznanje njunih polo\xc5\xbeajev od nje dobila tudi dr\xc5\xbeavno blagajno._NEWLINE_Tok dogodkov se je zatem obrnil v korist Karla Martela. Leta 717 je Hilperika II. in njegovega majordoma zasledoval do Pariza, potem pa se je vrnil v K\xc3\xb6ln, da bi obra\xc4\x8dunal s Plektrudo. Po osvojitvi K\xc3\xb6lna je razgnal njene privr\xc5\xbeence. Plektruda je vstopila v samostan v K\xc3\xb6lnu, kjer je \xc5\xa1e isto leto umrla. Pokopali so jo na samostanskem pokopali\xc5\xa1\xc4\x8du.'